JSON Meta Application Protocol

JSON Meta Application Protocol (JMAP) est unu protocollu de arretza in fasi de svilupu po s'imbiu de posta eletrònica e acessu a is casellas. S'idea est chi pighit su logu de IMAP e SMTP.

Impari, funt svilupaus fintzas protocollus po sa sincronia de rubricas e calendàrius chi ant a pigai su logu de CardDAV e CalDAV.

 Arrexonis 
Segundu unus catu autoris, is protocollus impreaus oindii funt tropu cumplicaus e pagu cunforma a su tempus. Custu a una parti at firmau su svilupu de clientis de posta eletrònica modernus e a s'àtera at portau a su svilupu de protocollus propietàrius o estensionis propietàrias de is chi esistint.

IMAP no est bonu meda po dispositivus mòbilis, giai chi est unu protocollu cumplessu e ddi serbit una connessioni stàbili po funtzionai beni.

JMAP si proponit comenti solutzioni aberta e moderna a custus problemas.

 Svilupu 
S'idea e una primu impostadura de JMAP est stètia presentada de su frunidori de posta eletrònica australianu Fastmail. Su co-autori de su progetu est Chris Newman, inginneri principali de Oracle. Incumentzendi de su 2017 ddoi at unu grupu de traballu in sa Internet Engineering Task Force (IETF), chi s'incurat de sa standardisadura de is protocollus. Custa at publicau in su 2019 duas RFC cun is piessìnnus de su protocollu.

 Piessìnnius tènnicus principalis 

 Tecnologia de basi 
JMAP est unu protocolliu chena stadu (stateless) fundau apitzus de su protocollu Web HTTPS e impreat JSON comenti formatu de scàmbiu de datus. S'impreu de HTTPS fait a manera chi sa parti manna de is firewall no blochint is connessionis a su serbidori, giai chi de sòlitu is gennas impreadas de custu servìtziu funt abertas.

 Seguràntzia 
Perunu mecanismu de codìfica est agiuntu a sa comunicatzioni segura de HTTPS. Su problema principali de codificai i datus end-to-end est chi custu iat a fai dannu a s'eficèntzia, giai chi is circas e sa sincronizatzioni de datus partzialis iat a bessiri prus complicada. Sa seguràntzia de is datus est duncas delegada a su serbidori.

 Datus binàrius 
Is datus binàrius ligaus a unu messàgiu (màginis e archìvius agiuntus) no funt imbiaus impari cun su messàggiu, giai chi custu sceberu est pagu eficenti. A s'imbressi, funt imbiaus a banda a traessu de HTTPS.

 Riferimentus 

 Ligòngius esternus 




Categoria:Informàtica